## Educació destina més de 500.000 euros per a la promoció del valencià en sales de teatre i llibreries

*** La finalitat d’estes subvencions és impulsar i fomentar l’ús del valencià en els sectors culturals
* Han resultat beneficiàries 47 entitats, entre les quals hi ha 19 sales de teatre i 28 llibreries**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana](https://dogv.gva.es/datos/2024/12/12/pdf/2024_13028_va.pdf) (DOGV) la resolució per la qual adjudica 553.858,99 euros per a la promoció i visibilització del valencià en sales de teatre i en llibreries.

Estes subvencions es preveuen en l’Orde 1/2018, de 28 de desembre de 2017, de la Conselleria d’Educació, per la qual s’aproven les bases reguladores del procediment de subvencions per a la promoció i la visibilització del valencià en sales d’exhibició cinematogràfica, en sales de teatre, en llibreries i en campanyes publicitàries.

Esta orde de bases establix diferents modalitats de subvenció, totes amb una única finalitat: impulsar i fomentar l’ús del valencià en tots els àmbits de la societat valenciana, i, específicament, en els sectors culturals.

En la convocatòria d’enguany han resultat beneficiàries 47 entitats. D’estes, 19 han optat a la modalitat B, que té entre els seus destinataris empreses o entitats empresarials privades legalment constituïdes que exploten sales de teatre a on es representen o produïsquen obres en valencià.

D’altra banda, les 28 adjudicatàries restants s’engloben en la modalitat C, entre les quals es troben les llibreries formalment constituïdes com a empreses, l’activitat principal de les quals siga la venda de llibres, així com els establiments de comerç minorista que es dediquen a la venda de llibres.

Així, la Conselleria ha adjudicat 315.556,90 euros a les sales de teatre i 238.302,09 a les llibreries de la Comunitat Valenciana que complixen amb els requisits establits en la convocatòria d’estes ajudes.

Pel que respecta a les 19 sales de teatre, 17 són de la província de València, 1 de la d’Alacant i 1 de la de Castelló.

Així mateix, en la província de València són 24 les llibreries que han resultat beneficiàries d’estes ajudes; mentres que en la província d’Alacant n’han sigut 2, el mateix nombre que en la província de Castelló.

Fecha: 21/12/2024